CELEX: 32021R2083
Language: da
Date: 2021-11-26 00:00:00
Title: Kommissionens gennemførelsesforordning (EU) 2021/2083 af 26. november 2021 om suspension af handelspolitiske foranstaltninger vedrørende visse produkter med oprindelse i Amerikas Forenede Stater som indført ved gennemførelsesforordning (EU) 2018/886 og (EU) 2020/502

29.11.2021   
               
               
                  DA
               
               
                  Den Europæiske Unions Tidende
               
               
                  L 426/41
               
            
         KOMMISSIONENS GENNEMFØRELSESFORORDNING (EU) 2021/2083
         af 26. november 2021
         om suspension af handelspolitiske foranstaltninger vedrørende visse produkter med oprindelse i Amerikas Forenede Stater som indført ved gennemførelsesforordning (EU) 2018/886 og (EU) 2020/502
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 654/2014 af 15. maj 2014 om udøvelsen af Unionens rettigheder for så vidt angår anvendelsen og håndhævelsen af internationale handelsregler og om ændring af Rådets forordning (EF) nr. 3286/94 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi (1), særlig artikel 7, stk. 3, og
         ud fra følgende betragtninger:
         
                     (1)
                  
                  
                     Den 20. juni 2018 vedtog Kommissionen gennemførelsesforordning (EU) 2018/886 (2) om visse handelspolitiske foranstaltninger vedrørende visse produkter med oprindelse i Amerikas Forenede Stater (»USA«), hvori der er fastsat følgende bestemmelser om anvendelse af tillægstold på import til Unionen af en række produkter med oprindelse i USA:
                     
                                 a)
                              
                              
                                 i første fase trådte en yderligere værditold på 10 % og 25 % på import af de produkter, der er opført i bilag I til nævnte forordning, som angivet heri, i kraft den 21. juni 2018 og skulle gælde, indtil USA ophører med at anvende sine beskyttelsesforanstaltninger på produkter fra Unionen
                              
                           
                                 b)
                              
                              
                                 i anden fase skulle der pålægges en supplerende yderligere værditold på 10 %, 25 %, 35 % og 50 % på import af de produkter, der er opført i bilag II til nævnte forordning, som angivet heri, fra den 1. juni 2021, eller — hvis dette skulle ske først — efter at WTO's tvistbilæggelsesorgan har vedtaget, eller er blevet meddelt, en afgørelse om, at USA's beskyttelsesforanstaltninger ikke er i overensstemmelse med de relevante bestemmelser i overenskomsten om oprettelse af Verdenshandelsorganisationen (»WTO-overenskomsten«), og indtil USA's beskyttelsesforanstaltninger ikke længere finder anvendelse på produkter fra Unionen.
                              
                           
               
                     (2)
                  
                  
                     Den 7. april 2020 vedtog Kommissionen gennemførelsesforordning (EU) 2020/502 (3), hvori der er fastsat følgende bestemmelser om anvendelse af tillægstold på import til Unionen af visse produkter med oprindelse i USA:
                     
                                 a)
                              
                              
                                 i første fase trådte en yderligere værditold på 20 % og 7 % på import af de produkter, der er anført i nævnte forordnings artikel 1, stk. 2, litra a), i kraft den 8. maj 2020 og skulle gælde, indtil USA ophører med at anvende sine beskyttelsesforanstaltninger på produkter fra Unionen
                              
                           
                                 b)
                              
                              
                                 i anden fase skulle import af det produkt, der er anført i nævnte forordnings artikel 1, stk. 2, litra b), pålægges en supplerende yderligere værditold på 4,4 % med virkning fra den 8. februar 2023 eller — hvis dette skulle ske først — efter at WTO's tvistbilæggelsesorgan har vedtaget, eller er blevet meddelt, en afgørelse om, at USA's beskyttelsesforanstaltninger ikke er i overensstemmelse med WTO-overenskomstens relevante bestemmelser, indtil USA ophører med at anvende beskyttelsesforanstaltninger.
                              
                           
               
                     (3)
                  
                  
                     Efter den fælles erklæring fra EU og USA, der blev offentliggjort den 17. maj 2021, vedtog Kommissionen den 31. maj 2021 gennemførelsesforordning (EU) 2021/866 (4) om handelspolitiske foranstaltninger vedrørende visse produkter med oprindelse i Amerikas Forenede Stater, hvorved anvendelsen af den yderligere værditold på de produkter, der er opført i bilag II til gennemførelsesforordning (EU) 2018/886, blev suspenderet frem til den 30. november 2021.
                  
               
                     (4)
                  
                  
                     Kommissionen kan, såfremt den finder det hensigtsmæssigt, på Unionens vegne ændre gennemførelsesforordning (EU) 2018/886 (5) og (EU) 2020/502 (6) som reaktion på eventuelle justeringer eller ændringer af USA's beskyttelsesforanstaltninger.
                  
               
                     (5)
                  
                  
                     Den 31. oktober 2021 bebudede USA følgende ændringer af sine beskyttelsesforanstaltninger med virkning fra den 1. januar 2022:
                     
                                 i)
                              
                              
                                 USA »erstatter den nuværende »Section 232«-toldsats på 25 % for stålprodukter fra EU med et toldkontingent«. Kontingentet baseres på historiske importmængder af de pågældende stålprodukter med oprindelse i Unionen.
                              
                           
                                 ii)
                              
                              
                                 USA »erstatter den nuværende »Section 232«-toldsats på 10 % for aluminiumsprodukter fra EU med et toldkontingent«. Kontingentet baseres på historiske importmængder af de pågældende aluminiumsprodukter med oprindelse i Unionen.
                              
                           
                                 iii)
                              
                              
                                 USA »forlænger anvendelsen af de udelukkelser, der er indrømmet for og anvendt i USA's regnskabsår 2021 for stålprodukter, der importeres fra EU, i en periode på to kalenderår, dvs. frem til den 31. december 2023, uden at det er nødvendigt igen at indgive anmodning herom«.
                              
                           
                                 iv)
                              
                              
                                 USA pålægger ikke »Section 232«-told på import fra Unionen af afledte stål- og aluminiumsprodukter.
                              
                           
               
                     (6)
                  
                  
                     Unionen bør derfor suspendere anvendelsen af den yderligere værditold, der blev indført ved gennemførelsesforordning (EU) 2018/886 og (EU) 2020/502, frem til den 31. december 2023. Suspensionen bør ske som følger:
                     
                                 i)
                              
                              
                                 Den yderligere værditold på de produkter, der er opført i bilag I til gennemførelsesforordning (EU) 2018/886, bør suspenderes fra den 1. januar 2022.
                              
                           
                                 ii)
                              
                              
                                 Den yderligere værditold på de produkter, der er opført i bilag II til gennemførelsesforordning (EU) 2018/886, og som er suspenderet frem til den 30. november 2021, bør forblive suspenderet fra den 1. december 2021.
                              
                           
                                 iii)
                              
                              
                                 Den yderligere værditold på de produkter, der er anført i artikel 1, stk. 2, litra a) og b), i gennemførelsesforordning (EU) 2020/502, bør suspenderes fra den 1. januar 2022.
                              
                           
                                 iv)
                              
                              
                                 Den yderligere værditold på det produkt, der er anført i artikel 1, stk. 2, litra b), i gennemførelsesforordning (EU) 2020/502, og som skulle gælde fra den 8. februar 2023, bør suspenderes fra den 8. februar 2023.
                              
                           
               
                     (7)
                  
                  
                     Denne suspension vil bevirke, at Unionen og USA kan gøre væsentlige fremskridt i deres igangværende samarbejde, bl.a. med henblik på at afskaffe deres respektive toldtariffer. Dog skal det bemærkes, at udelukkelserne fra de amerikanske foranstaltninger kun vil finde anvendelse frem til den 31. december 2023. Sådanne udelukkelser, der er indrømmet importører i USA ved import af EU-varer, reducerer de negative virkninger af USA's beskyttelsesforanstaltninger betydeligt. En suspension frem til den 31. december 2023 anses således for at være en tilstrækkelig og rimelig periode og tager behørigt hensyn til USA's udmeldinger af 31. oktober 2021.
                  
               
                     (8)
                  
                  
                     I henhold til artikel 4, stk. 2, litra c), i forordning (EU) nr. 654/2014 skal Unionens tiltag i alt væsentligt svare til niveauet for de indrømmelser eller andre forpligtelser, som berøres af tredjelandets beskyttelsesforanstaltninger.
                  
               
                     (9)
                  
                  
                     Kommissionen bør løbende tage suspensionen op til fornyet overvejelse i lyset af nye udviklinger, f.eks. udviklinger, der vil kunne forværre situationen for den del af Unionens eksport, som fortsat er omfattet af USA's beskyttelsesforanstaltninger, eksempelvis hindringer for Unionens eksport. Kommissionen kan ændre denne forordning for at tage højde for sådanne udviklinger og eventuelle justeringer eller ændringer af USA's beskyttelsesforanstaltninger.
                  
               
                     (10)
                  
                  
                     Suspensionen berører ikke Unionens holdning om, at USA's beskyttelsesforanstaltninger er uforenelige med WTO-overenskomsten.
                  
               
                     (11)
                  
                  
                     Foranstaltningerne i denne forordning er i overensstemmelse med udtalelse fra Udvalget for Handelsbarrierer, der er nedsat ved Europa-Parlamentets og Rådets forordning (EU) 2015/1843 (7) —
                  
               VEDTAGET DENNE FORORDNING:
         
            Artikel 1
            Anvendelsen af den yderligere værditold på 10 % og 25 % på importen af de produkter, der er opført i bilag I til gennemførelsesforordning (EU) 2018/886, suspenderes fra den 1. januar 2022 til den 31. december 2023.
            Anvendelsen af den yderligere værditold på 10 %, 25 %, 35 % og 50 % på importen af de produkter, der er opført i bilag II til gennemførelsesforordning (EU) 2018/886, suspenderes fra den 1. december 2021 til den 31. december 2023.
            Med forbehold af yderligere suspension eller ændring, herunder tidligere genindførelse, finder de toldsatser, der er fastsat i gennemførelsesforordning (EU) 2018/886, atter anvendelse med virkning fra og med den 1. januar 2024.
         
         
            Artikel 2
            Anvendelsen af gennemførelsesforordning (EU) 2020/502 suspenderes frem til den 31. december 2023 som følger:
            
                        a)
                     
                     
                        den yderligere værditold på 20 % og 7 % på import af de produkter, der er anført i artikel 1, stk. 2, litra a), i gennemførelsesforordning (EU) 2020/502, suspenderes fra den 1. januar 2022
                     
                  
                        b)
                     
                     
                        den yderligere værditold på 4,4 % på import af det produkt, der er anført i artikel 1, stk. 2, litra b), i gennemførelsesforordning (EU) 2020/502, suspenderes fra den 8. februar 2023.
                     
                  Med forbehold af yderligere suspension eller ændring, herunder tidligere genindførelse, finder de toldsatser, der er fastsat i gennemførelsesforordning (EU) 2020/502, atter anvendelse med virkning fra og med den 1. januar 2024.
         
         
            Artikel 3
            Denne forordning træder i kraft den 30. november 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 26. november 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 189 af 27.6.2014, s. 50, ændret ved Europa-Parlamentets og Rådets forordning (EU) 2015/1843 af 6. oktober 2015 (EUT L 272 af 16.10.2015, s. 1) og ved Europa-Parlamentets og Rådets forordning (EU) 2021/167 af 10. februar 2021 (EUT L 49 af 12.2.2021, s. 1).
         
            (2)  Kommissionens gennemførelsesforordning (EU) 2018/886 af 20. juni 2018 om visse handelspolitiske foranstaltninger vedrørende visse produkter med oprindelse i Amerikas Forenede Stater og om ændring af gennemførelsesforordning (EU) 2018/724 (EUT L 158 af 21.6.2018, s. 5).
         
            (3)  Kommissionens gennemførelsesforordning (EU) 2020/502 af 6. april 2020 om visse handelspolitiske foranstaltninger vedrørende visse produkter med oprindelse i Amerikas Forenede Stater (EUT L 109 af 7.4.2020, s. 10).
         
            (4)  Kommissionens gennemførelsesforordning (EU) 2021/866 af 28. maj 2021 om suspension af handelspolitiske foranstaltninger vedrørende visse produkter med oprindelse i Amerikas Forenede Stater som indført ved Kommissionens gennemførelsesforordning (EU) 2018/886 (EUT L 190 af 31.5.2021, s. 94).
         
            (5)  Betragtning 7 i gennemførelsesforordning (EU) 2018/886.
         
            (6)  Betragtning 19 i gennemførelsesforordning (EU) 2020/502.
         
            (7)  Europa-Parlamentets og Rådets forordning (EU) 2015/1843 af 6. oktober 2015 om fastsættelse af EU-procedurer på området for den fælles handelspolitik med henblik på at sikre udøvelsen af Unionens rettigheder i henhold til internationale handelsregler, navnlig regler fastlagt i Verdenshandelsorganisationens regi (EUT L 272 af 16.10.2015, s. 1).